विष्णुस्मृतिः/द्वादशोऽध्यायः
अथोदकं  । । १२.१  । ।

पङ्कशैवालदुष्टग्राहमत्स्यजलौकादिवर्जितेऽम्भसि  । । १२.२  । ।

तत्र ...नाभिमग्नस्यारोगद्वेषिणः पुरुषस्यान्यस्य जानुनी गृहीत्वाभिमन्त्रितं अम्भः प्रविशेत् । । १२.३  । ।

तत्समकालं च नातिक्रूरमृदुना धनुषा पुरुषोऽपरः शरक्षेपं कुर्यात् । । १२.४  । ।

तं चापरः पुरुषो जवेन शरं आनयेत् । । १२.५  । ।

तन्मध्ये यो न दृश्येत स शुद्धः परिकीर्तितः   ।
अन्यथा ह्यविशुद्धः स्यादेकाङ्गस्यापि दर्शने   । । १२.६  । ।

त्वं अम्भः सर्वभूतानां अन्तश्चरसि साक्षिवत् ।
त्वं एवाम्भो विजानीषे न विदुर्यानि मानुषाः   । । १२.७  । ।

व्यवहाराभिशतोऽयं मानुषस्त्वयि मज्जति   ।
तदेनं संशयादस्माद्धर्मतस्त्रातुं अर्हसि   । । १२.८  । ।